Bokke: wen is nie onderhandelbaar nieWen is ononderhandelbaar. En dit is soos dit hoort, want dit is immers ŉ toetswedstryd waar jy vir jou land speel. Maar benewens die wen van die toets Saterdag teen Frankryk op Loftus, moet daar deur die onervare Springbokke gewys word dat die weke se voorbereiding – van verlede Maandag af en ook met die oefenkampe – wel waarde toegevoeg het. Hulle moet bewys dat Allister Coetzee se waagstuk met ononervare spelers sy loopbaan kan red en sommer ook dat die oënskynlike niksseggende gepraat meer om die lyf het as blote praatjies. Dit móét eenvoudig ŉ beter vertoning as verlede jaar wees, selfs al wen Suid-Afrika. Lelik wen is wel wen, maar die vertroue van die span en ondersteuners moet ook met gehalte-spel herstel word. Daar is geen verskoning vir die afrigter Allister Coetzee en sy afrigtingspan as dit nie gebeur nie. Daar is natuurlik die moontlikheid dat van die nuwelinge se senuwees hul vertonings nadelig mag beïnvloed. Hulle sal nie die eerste Bokke wees met wie dit in ŉ eerste toets gebeur nie. Dit is egter vir die keurders geen verskoning nie en moes by die spankeuse in berekening gewees het. Hulle het ook ŉ nuwe kaptein. Gaan die Bokke hardloop soos Nieu-Seeland en die Junior Bokke Donderdag gewys het hulle kan doen? Nee. In elk geval nie blindelings nie al is daar sewe Lions in die span. Gebalanseerde rugby, het Coetzee die afgelope tyd beklemtoon, is wat die Bokke wil speel. Kan hulle? Foutvry sal dit nie wees nie. Maar solank as daar durf en struktuur en ŉ wen aan die einde is, behoort almal behalwe die suurste onder die suurknolle egter gelukkig te wees. Daar moet eenvoudig aanvaar word dat Suid-Afrika nie die rugbykrag van weleer is nie en dat weer daarheen gebou moet word. Saterdag moet hierdie boustene eenvoudig behoorlik gemessel word. Ja, daar moet geduld met verwagtinge wees, maar die geduld is na verlede jaar op … Die Franse bou ook, maar begin met die voordeel van ŉ veel meer gevestigde span. Hulle het nog selde in Suid-Afrika as gunstelinge aangekom, maar was met ŉ uitsondering hier en daar altyd uiters gedugte teenstanders. Dit sal Saterdag seker weer so wees. Hulle aggressie, vlugvoetigheid en flair wanneer die geleentheid hom voordoen, kan die jong span ontsenu waar die 31-jarige Beast Mtawarira die oudste is. Sy 87 toetse is ook die meeste met Eben Etzebeth (54) en Jan Serfontein (26) wat na Beast die meeste ervaring in die beginspan het. Dit is die gevolg van kombinasies, soos op senter waar Jesse Kriel en Serfontein saam speel; by die lynstane waar Franco Mostert en Malcom Marx hierdie faset foutvry kan maak; en by die skakelpaar waar Francois Hougaard op die bank moet sit om Elton Jantjies saam met Ross Cronje te laat speel. Ook op heelagter, waar Andries Coetzee darem vir Courtnall Skosan in die toetslose agterste driehoek as bondgenoot het. Goeie spelers, almal op verdienste daar. Maar is die tikkie eraring wat afgestaan is nie ‘n waagstuk nie? Suid-Afrika Andries Coetzee, Raymond Rhule, Jesse Kriel, Jan Serfontein, Courtnall Skosan, Elton Jantjies, Ross Cronjé, Warren Whiteley (kapt.), Oupa Mohoje, Siya Kolisi, Franco Mostert, Eben Etzebeth, Frans Malherbe, Malcolm Marx, Beast Mtawarira. Bank: Bongi Mbonambi, Steven Kitshoff, Coenie Oosthuizen, Pieter-Steph du Toit, Jean-Luc du Preez, Francois Hougaard, Frans Steyn, Dillyn Leyds. Frankryk Brice Dulin, Yoann Huget, Henry Chavancy, Gaël Fickou, Virimi Vakatawa, Jules Plisson, Maxime Machenaud, Louis Picamoles, Loann Goujon, Yacouba Camara, Yoann Maestri (kapt.), Julien le Devedec, Uini Atonio, Clément Maynadier, Jefferson Poirot. Bank: Camille Chat, Eddy Ben Arous, Mohamed Boughanmi, Bernard le Roux, Kévin Gourdon, Baptiste Serin, Jean-Marc Doussain, Vincent Rattez. Skeidsregter: Glen Jackson (Nieu-Seeland). Afskop: 17:00.